
נוסח לא מתוקן

מושב רביעי

פרוטוקול
מישיבת ועדת הכספים

שהתקיימה ביום שני, ד' בכסלו התשס"ו - 5 בדצמבר 2005 - בשעה 10:45

סדר היום:
תקנות הסדרת העיסוק בייעוץ השקעות ובניהול תיקי השקעות (בקשה לרשיון, בחינות, התמחות ואגרות)(תיקון), התשס"ה-2005

נכחו:
חברי הוועדה:

יעקב ליצמן - היו"ר

נסים דהן

יצחק כהן

מוזמנים:
גבי גולן, משרד ראש הממשלה

משה טרי, יו"ר רשות לניירות ערך

עו"ד דניאלה גורני, רשות לניירות ערך

עו"ד דניאל רימון, רשות לניירות ערך

עו"ד שרה קנדלר, סגנית ליועמ"ש, רשות לניירות ערך

אבי פלדמן, לשכה משפטית, משרד התמ"ת

עידית גרינבאום, לשכה משפטית, משרד התמ"ת

יועצת כלכלית:
סמדר אלחנני

יועצת משפטית:
הלית מגידו

מנהל הוועדה:
טמיר כהן
רשמת פרלמנטרית:
הדס דויטש

תקנות הסדרת העיסוק בייעוץ השקעות ובניהול תיקי השקעות (בקשה לרשיון, בחינות, התמחות ואגרות)(תיקון), התשס"ה-2005

היו"ר יעקב ליצמן:


שלום רב, אני מתכבד לפתוח את הישיבה.

משה טרי:

אנו בתיקון הזה באים לעשות סדר בכל הנושא של הרשיונות שאנו נותנים. זה הפך להיות נטל מאוד כבד עלינו. נכנסו עכשיו גם הנושאים של סוכני הביטוח וכן הלאה. זה משפיע על כולם. אנו בהצעה הזאת באנו לעשות סדר, לתקן, לעשות דבר שיהיה אחיד לכולם.

שרה קנדלר:

בתקנות יש שני עניינים; אחד הוא לעשות סדר אחרי ועדת בכר שהכניסה לנו לחוק את הנושא של שיווק השקעות. זה תיקונים טכניים – איפה שכתוב "יועץ השקעות", יהיה גם כתוב "משווק השקעות". 

נסים דהן:

 לפי התקנות המונחות לפנינו, ייעוץ ושיווק יהיו אותו דבר?

שרה קנדלר:

החובות אינם אותם חובות, אך הכישורים הנדרשים - התקנות האלה דנות בכישורים, בבחינות שצריך לעבור בשביל לקבל רשיון. אלה אותן בחינות.

נסים דהן:

כלומר יועץ עד היום הוא דור המדבר של היועץ המשווק הבא? איפה הוא ילמד את זה? היום הוא עובד בנק. החוק הפך את יועץ הבנקים ליועץ משווק אוטומטית.

קריאה:


הפוך. 

דניאלה גורני:

השיווק לא מצריך כישורים מיוחדים מעבר ליועץ. יש שינויים באופן ביצוע התפקיד. לכן גם משווק צריך רשיון שהוא זהה בכישוריו לרשיון של יועץ.

נסים דהן:

 לכן כל היועצים בבנקים היום, מחר הם יועצים משווקים. האם הם יקבלו רשיון אוטומטי?

דניאלה גורני:

כן. הכישורים הם אותם כישורים, ולכן התחלופה ביניהם היא חופשית. אם הם רוצים רשיון יועץ, הם רק צריכים להודיע ולהחליף את הרשיון.

נסים דהן:

 ברגע שהוא נתן ייעוץ ואמר לו: תקנה לי את מה שנתת לי ייעוץ, הוא באותו רגע הופך למשווק. ברגע שהוא מקבל את העמלה מהבעלים של נייר הערך, הוא הופך אוטומטית למשווק. את העמלה הוא מקבל מהבעלים, אז הוא משווק.

משה טרי:

עשינו הבחנה; משווק - שמנו את המקצוע הזה למי שמשווק גם מוצרים שהוא עובד שם. יועץ וכל אלה יכול להיות גם זה וגם זה. 

נסים דהן:

 ועוד הגדרה הכנסנו בחוק המקורי, שאם הוא מוכר בפועל ומקבל עמלה מהבעלים, הוא הופך למשווק. החוק הזה עוד טרי.

דניאלה גורני:

עמלת ההפצה צריכה להיות אחידה לכל היצרנים. החוק קובע שגם אם תיגבה עמלת הפצה, היא צריכה להיות אחידה לכל היצרנים של הקרנות. כך אמור להישמר המעמד האובייקטיבי של היועץ בבנק. עמלות ההפצה תהיינה בשיעור אחיד לכל בנק מכל היצרנים, ולכן אנו מאמינים שזה ישמור על המעמד העצמאי של היועץ בבנק. הוא יהיה משווק כשהוא יעבור לחברות שאינן בנקים.


התקנות האלה באות להסדיר רק את העמידה בכישורים לצורך רשיון, לא את הסדרת הפעילות.

שרה קנדלר:

התקנות קובעות סדרת בחינות, מי שרוצה לקבל רשיון, יש סדרת תנאים שהם צריכים לעמוד בהם. אחד מהם זה חמש בחינות ליועץ השקעות, שש בחינות למנהל תיקים. התקנות היום קובעות שכל הבחינות הן שוות ערך, אפשר לעשותן באיזה סדר שרוצים. כשמסיימים את הבחינות, אפשר להתחיל את ההתמחות. התמחות של יועץ השקעות ומשווק – ששה חודשים,מנהל תיקים זה תשעה חודשים. 

היו"ר יעקב ליצמן:

 מי בעד תקנות הסדרת העיסוק בייעוץ השקעות ובניהול תיקי השקעות (בקשה לרשיון, בחינות, התמחות ואגרות)(תיקון), התשס"ה-2005? מי נגד? אושר.


תודה רבה, הישיבה נעולה.

הישיבה ננעלה.

